**Приложение № 2**

към чл. 9, ал. 4

**ПРОЦЕДУРА**

**за избор на юридически лица с нестопанска цел за общественополезна дейност, чиито представители да участват в състава на тематичните работни групи за разработване на програмите, финансирани от фондовете за програмния период 2021 – 2027 г.**

1. Водещото ведомство или ръководителят на първостепенния разпоредител с бюджетни средства, в чиято структура е водещото ведомство, публикува на Единния информационен портал за обща информация за изпълнението и управлението на ЕСИФ www.eufunds.bg и на електронната страница на съответното ведомство покана за участие в избора на представители на юридическите лица с нестопанска цел за общественополезна дейност в тематичната работна група за разработване на съответната програма или програми.

2. В поканата по т. 1 се определят конкретните групи лица по чл. 7, ал. 4, т. 14 и ал. 5 според мерките, които ще се финансират по съответната програма или програми.

3. В срок до 15 работни дни от датата на публикуване на поканата всяко заинтересовано лице по смисъла на чл. 7, ал. 4, т. 14 и ал. 5 подава писмено заявление за участие в избора до ръководителя на водещото ведомство или до оправомощено от него лице, или до ръководителя на първостепенния разпоредител с бюджетни средства, в чиято структура е водещото ведомство.

4. Лице по чл. 7, ал. 4, т. 14 и ал. 5 не може да подаде повече от едно заявление.

5. Писменото заявление по т. 3 се представя по образец, неразделна част от поканата по т. 1, утвърден от заместник министър-председателя по чл. 5, ал. 1, т. 2 от Устройствения правилник на Министерския съвет и на неговата администрация. Към заявлението се прилагат:

а) документ за регистрация;

б) списък с описание на изпълняваните проекти, програми и/или дейности съгласно чл. 9, ал. 1, т. 3 и 4, както и документи, доказващи изпълнението им;

в) декларация за обстоятелствата по чл. 9, ал. 1, т. 2 и ал. 3, а за лицата по чл. 7, ал. 4, т. 14, буква "д" – и за обстоятелствата по чл. 9, ал. 1, т. 5.

6. В срок до 10 работни дни след изтичането на срока по т. 3 ръководителят на водещото ведомство или оправомощено от него лице, или ръководителят на първостепенния разпоредител с бюджетни средства, в чиято структура е водещото ведомство, уведомява лицата, отговарящи на критериите по чл. 9, ал. 1 и 3, и ги кани да излъчат един общ представител на съответната група юридически лица с нестопанска цел за общественополезна дейност за основен член и до трима представители за резервни членове.

7. В срок до 7 работни дни от получаването на поканата лицата по т. 6 писмено уведомяват ръководителя на водещото ведомство или оправомощеното от него лице, или ръководителя на първостепенния разпоредител с бюджетни средства, в чиято структура е водещото ведомство, за излъчените представители, като представят доказателства за общото им одобрение.

8. В 14-дневен срок от уведомлението по т. 7 излъченият основен член и резервните членове представят на ръководителя на водещото ведомство или на оправомощеното от него лице, или на ръководителя на първостепенния разпоредител с бюджетни средства, в чиято структура е водещото ведомство, документи, доказващи обстоятелствата по чл. 9, ал. 5.

9. До предоставянето на документите по т. 8 съответният основен член или резервен член не се включва поименно в заповедта по чл. 7, ал. 6 и не може да участва в заседанията и дейността на работната група.

10. При промяна на основния член или на резервен член лицата по т. 6 писмено уведомяват ръководителя на водещото ведомство или оправомощеното от него лице, или ръководителя на първостепенния разпоредител с бюджетни средства, в чиято структура е водещото ведомство, и предоставят документите, доказващи обстоятелствата по чл. 9, ал. 5.

11. Когато след изтичането на срока по т. 3 за някоя от групите юридически лица с нестопанска цел за общественополезна дейност не са получени заявления или всички лица, подали заявление за участие в избора, не отговарят на изискванията по чл. 9, ал. 1 и 3, за конкретната група еднократно се провежда нова процедура за избор на юридически лица с нестопанска цел за общественополезна дейност в срок до 3 месеца след изтичането на срока по т. 3.